હવે એક પાકિસ્તાનીને પૂછીને જમ્મુ અને કાશ્મીર વિશે રિપોર્ટ બનાવો તો એ રિપોર્ટ કેવો હોય એ કહેવાની જરૂર છે ખરી? જે બન્યું જ ના હોય એવી ઢગલા વાતો તેમાં આવવાની જ. બંગાશે ભલે ને કેનેડામાં રહેતો હોય પણ તેની વફાદારી પાકિસ્તાન સાથે જ રહેવાની. આ રિપોર્ટ કોણે તૈયાર કર્યો એ આપણને ખબર નથી ને બંગાશે તેનો ફોડ પણ પાડ્યો નથી પણ આ વ્યક્તિ પણ બંગાશ જેવી જ હશે તે ધારવા માટે વધારે બુદ્ધિ લડાવવાની જરૂર નથી. એ સંજોગોમાં બંગાશે જે કંઈ કહ્યું હોય તેમાં મીઠું-મરચું ભભરાવીને તેણે રિપોર્ટ બનાવી નાંખ્યો હોય એ સ્પષ્ટ છે. આ સંજોગોમાં આપણા માટે આ રિપોર્ટ રદ્દી પસ્તીથી વધારે કંઈ નથી. યુનાઈડેટ નેશન્સે પણ એ જ વલણ લીધું છે ને આ રિપોર્ટને ચર્ચા કરવાને લાયક જ નથી ગણ્યો. આ સંજોગોમાં સૌથી પહેલાં તો રિપોર્ટને ગણકારાય જ નહીં. જો કે પાકિસ્તાન દેકારો કરે ને આપણે ચૂપ બેસી રહીએ તો તેનો અર્થ એવો કઢાય કે આ બધું સાચું છે તેથી તેનો જવાબ આપવો જરૂરી છે.